tartuNLP/wikipedia-smugri-20251201 huggingface dataset:
Ympäristöteollisuus ja -palvelut YTP

Ympäristöteollisuus ja -palvelut YTP ry (ruots. Miljöindustrin och -tjänster YTP rf, engl. Finnish Environmental Industries YTP) on Suomessa toimivien vastuullisten ympäristöalan yritysten toimialajärjestö. YTP on elinkeinopoliittinen vaikuttaja, joka edistää jäsentensä kilpailukykyä ja toimintaedellytyksiä ja jonka jäsenet tarjoavat vastuullisia käytännön ratkaisuja materiaalien kiertoon ja palvelukonsepteja kiertotalouden vauhdittamiseksi. YTP:n päämääränä on markkinatalouteen perustuva kiertotalous, jossa yrityksillä on edellytykset menestyä ja luoda kestävästi arvoa.
YTP:n jäsenet tarjoavat palveluja jätteiden ja sivuvirtojen käsittelyyn ja hyödyntämiseen, ympäristöhuollon palveluja ja logistisia ratkaisuja, purkupalveluita ja pilaantuneiden maiden käsittelyä, ympäristöhuollon laitteita ja tarvikkeita sekä ympäristöalan konsultointia. Ympäristöteollisuus ja -palvelut YTP ry on Kemianteollisuus ry:n sekä Elinkeinoelämän keskusliiton (EK) jäsenjärjestö. Sen toimisto sijaitsee Helsingissä osoitteessa Eteläranta 10.
YTP yhdistyi vuodenvaihteessa 2013–2014 Ympäristöyritysten liitto ry:n (YYL) kanssa, mutta liiton nimi säilyi ennallaan.
Toiminta.
Ympäristöteollisuus ja -palvelut YTP ry:n tehtävänä on edistää jäsenten toimintaedellytyksiä jätehuollon ja kierrätyksen toimialalla, edistää jäsenten välistä yhteistoimintaa sekä edustaa jäseniään ja valvoa elinkeinopoliittisia etuja.
Liiton toiminnan painopisteitä ovat jätealan lainsäädäntöön ja muuhun sääntelyyn vaikuttaminen, alaa koskevien elinkeinoelämän kantojen koordinointi, osallistuminen julkiseen keskusteluun sekä alan koulutukseen ja tutkimukseen vaikuttaminen.
Yhdistyksen hallituksen puheenjohtajana toimii yhteiskuntasuhdejohtaja Jorma Mikkonen Lassila &amp; TIkanoja Oyj:stä ja varapuheenjohtajana yhteiskuntasuhteiden johtaja Risto Pohjanpalo Kuusakoski Oy:stä.
Jää murtuu

Jää murtuu on suomalainen jäänmurtaja-aiheinen dokumenttilyhytelokuva vuodelta 1964.
Kaakkurilampi (Ikaalinen, Housulampi)

Kaakkurilampi on Pirkanmaalla Ikaalisissa sen pohjoisrajalla sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Kaakkurilampi on osa Vahojärven-Aurejoen aluetta.
Maantietoa.
Lammen pituus on 250 metriä, leveys 150 metriä ja sen pinta-ala on 2,0 hehtaaria. Se sijaitsee erämaassa noin kolme kilometriä Vahojärvestä lounaaseen, missä kangasmaasto on avokallioiden ja pienet ojitettujen soiden täplittämää. Ympäröivältä suolta laskee kaksi suo-ojaa lampeen ja kolmas kaivettu oja toimii lammen laskuojana. Laskuoja kulkee aluksi koilliseen Kirstinkorpeen ja kääntyy hiekkakuoppien kohdalta pohjoiseen ja laskee sitten puolentoista kilometrin jälkeen pieneen Haverinlampeen. Haverinlammen laskuoja jatkaa eteenpäin ja laskee parin kilometrin jälkeen Hankalampeen. Rantaviivan pituus on 600 metriä ja se on suota ja pohjoisranalla avosuota. Lampi on autio eikä sinne johda teitä tai polkuja. Lammen lähelle pääsee Vahojärven kylältä tulevalta tieltä. Ikaalisten ja Parkanon välinen raja kulkee ohitse 600 metriä pohjoisempana.
Ali Sabiehin alue

Ali Sabiehin alue () on hallintoalue Djiboutin kaakkoisosassa Somalian ja Etiopian vastaisella rajalla. Sen hallinnollinen keskus on Ali Sabieh. Alueen pinta-ala on 2 400 neliökilometriä ja asukasluku 86 900 henkeä (vuonna 2009, väestönlaskenta).
Maantiede.
Ali Sabiehin alue käsittää 10 prosenttia Djiboutin pinta-alasta. Se rajoittuu lännessä Dikhilin ja pohjoisessa Artan alueisiin, idässä Somaliaan ja etelässä Etiopiaan. Maisemaa leimaavat vuoret ja niiltä alkunsa saavat vadit.
Alueella vallitsee kuiva aavikkoilmasto. Vuotuinen sademäärä on 140 millimetriä. Lämpötilat vaihtelevat loka-huhtikuun 20–30 ja kesä-syyskuun 30–45 asteen välillä.
Hallinnollinen jako ja asutus.
Alue jakautuu Ali Sabiehin prefektuuriin sekä Ali Addehin ja Holl Hollin aliprefektuureihin. Alueella on vaaleilla valittava itsehallintoelin.
Ali Sabiehin alueella asuu 10,6 prosenttia Djiboutin väestöstä. Kaupunkiväestön osuus on 43,6 ja nomadien 42,6 prosenttia. 
Liikenne, talous ja palvelut.
Ali Sabiehin kautta kulkee kulkee Djiboutista Addis Abebaan johtava rautatie. Alueen sisäiset liikenneyhteydet ovat heikot.
Paikallisia elinkeinoja ovat karjanhoito, maanviljely, kaupankäynti ja palvelut. Teollisuutta edustaa Ali Sabiehin sementtitehdas.
Palveluihin kuuluvat ala- ja yläkoulut, lyseo, tekninen lyseo ja sairaala. Ali Sabiehissa on sähkö- ja vesijohtoverkot.
Matkailu ja nähtävyydet.
Seudun nähtävyyksiä ovat Grand Baran autiomaatasanko, 1286 metriä korkea Arreyvuori, Assamon luonnonsuojelualue antilooppeineen sekä siirtomaa-ajan rakennukset. Matkailupalveluja on vähän.
Mahaveer Raghunathan

Mahaveer Raghunathan (s. 17. marraskuuta 1998 Chennai) on intialainen autourheilija, joka kilpaili kaudella 2016 GP3-sarjassa suomalaisen Koiranen GP -tallin riveissä Espanjan kilpailuissa saavuttamatta pisteitä.
Raghunathanin ensimmäinen formulaluokka oli MRF Challenge, jossa hän kilpaili vuodet 2013–2015. Vuonna 2015 hän kilpaili muun muassa Formula Renault Alps -sarjassa ja Euroopan Formula 3 -mestaruussarjassa. 
Raghunathan ajoi kauden 2019 MP Motorsportin riveissä F2-sarjaa. Hän saavutti kaudella yhden pisteen ja oli kauden jälkeen sarjan tuloksissa 20:s.
Reimer–Tiemann-reaktio

Reimer–Tiemann-reaktio on kemiallinen reaktio, jossa fenolijohdannainen tai eräät typpeä sisältävät heterosykliset yhdisteet reagoivat emäksisissä olosuhteissa kloroformin kanssa muodostaen tuotteena aromaattisen aldehydin. Reaktion raportoivat ensimmäisen kerran saksalaiset Karl Reimer ja Ferdinand Tiemann vuonna 1876 ja se on nimetty heidän mukaansa.
Reagenssit ja mekanismi.
Reimer–Tiemann-reaktio on tyypiltään elektrofiilinen aromaattinen substituutio. Nukleofiileinä reaktiossa toimivat fenolit ja eräät heterosykliset yhdisteet kuten indolit ja pyrrolit. Nämä voivat kuitenkin reagoida samoissa reaktio-olosuhteissa myös Ciamician–Dennstedt-toisiintumisella klooripyrimidiineiksi. Elektrofiilina reaktiossa toimii halokarbeeni, tyypillisesti joko dikloorikarbeeni, dibromikarbeeni tai dijodikarbeeni. Karbeeni muodostuu vahvasti emäksisissä olosuhteissa esimerkiksi natriumhydroksidin vaikutuksesta kloroformista, bromoformista, jodoformista tai trikloorietikkahaposta. Elektrofiilinen dihalokarbeeni reagoi fenolijohdannaisen kanssa pääasiassa o-asemaan tai mikäli molemmissa o-asemassa on substituentti, tapahtuu reaktio p-asemaan. Reaktiossa muodostuu välivaiheena bentsaalikloridijohdannainen, joka hydrolysoituu happamissa olosuhteissa aldehydiryhmäksi muodostaen aromaattisen hydroksialdehydin. Reimer–Tiemann-reaktio tapahtuu heikommin, mikäli fenolissa on elektroneja puoleensa vetäviä substituentteja. Reaktio on hyvin eksoterminen, ja sen huonona puolena ovat yleensä suhteellisen huonot saannot sekä sivutuotteena muodostuvat huomattavat natriumkloridimäärät.
Walter Hasenclever

Walter Hasenclever (1890–1940) oli saksalainen, lyriikkaa ja ekspressionistisia näytelmiä kirjoittanut kirjailija, vasemmistolainen pasifisti. Hasenclever oli yksi lyyrikoista, joiden lyriikassa ekspressionismi saavutti huippunsa lyriikan osalta. Tämä tapahtui vuoden 1912 tienoilla. Hasencleverin tyyli ainakin hänen näytelmiensä osalta ilmentää ekspressionistista dynaamisuutta; hänen näytelmissään esiintyy paljon äärimmäisen lyhyitä ja iskeviä vuorosanoja. Niistä merkittävästi herätti huomiota jo vuodelta 1914 oleva "Der Sohn", mutta parhaiksi katsotaan näytelmät "Antigone" (1917) ja "Die Menschen" (1918). Muita ovat "Jenseits" (1920) ja "Gobseck" (1921), joka on esitetty myös suomeksi. Hän kirjoitti myös arvostettuja komedioita: "Ein besserer Herr" (1927, suomeksi esitetty nimellä "Parempi herra"), "Ehen werden im Himmel geschlossen" (1928, suomeksi nimellä "Avioliitot solmitaan taivaassa"), "Napoleon greift ein" (1930, suomeksi "Napoleon astuu esiin") ja "Münchhausen" (1947). Hän kuoli emigranttina.
Kukkaroinen (Parkano)

Kukkaroinen on Pirkanmaalla Parkanossa Aurekoskella ja Ylöjärvellä Länsi-Aureella sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Kukkaroinen on osa Vahojärven-Aurejoen aluetta.
Maantietoa.
Järven pituus on 650 metriä, leveys 250 metriä ja sen pinta-ala on 7,1 hehtaaria. Se sijaitsee Aurejoessa Ylisen Aurekosken ja Alisen Aurekosken välissä. Järvi on kaksialtainen. Kukkaroiskeksi kutsutaan suurempaa allasta ja Mustalammeksi pienempää allasta ja näitä erottaa alle 20 metrinen salmi ja virtapaikka. Aurejoki laskee Aurejärvestä ja virtaa kahden joenlaajennuksen Käärmelammin ja Saunalammin kautta Yliselle Aurekoskelle. Pääosa Kukkaroisen läpi virtaavasta vedestä tulee tätä reittiä. Tämä lisäksi kaakosta laskee lyhyt metsäoja. Laskujoki alkaa Alisesta Aurekoskesta ja virtaa 250 metriä alas Petäjäjärveen. Rantaviivan pituus on 1,8 kilometriä. Kukkaroinen on pääasiassa metsärantainen, vaikka pohjoisessa rantaan ulottuu Aurekosken Jalostetehtaan teollisuusalueen pihamaa. Rantaviivan pituus on 1,8 kilometriä. Rannoille on rakennettu kymmenen vapaa-ajan asuntoa ja lähistöllä on myös kolme kiinteistöä. Alisen Aurekosken ylittää seututie 332 ja järven länsiluolella kulkee yhdystie 13355.
Virkistys.
Järven vedenlaatu riippuu voimakkaasti Aurejärven vedenlaadusta.
Järvi kuuluu osana opastettua melontareittiä Aurejärvi–Petäjäjärvi–Vahojärvi–Ruojärvi–Leppäsjärvi–Kyrösjärvi.
Aikahahmoja

Aikahahmoja on suomalainen musiikkidokumentti vuodelta 1970. Dokumentti on kuvattu Pori Jazz -69 -tapahtumassa.
Yannick Franke

Yannick Ayrton Franke (s. 21. toukokuuta 1996) on alankomaalainen koripalloilija, pelipaikaltaan pelintekijä tai heittävä takamies.
Franke aloitti pelaajauransa kotimaassaan. Vuonna 2015 hänet valittiin Alankomaiden pääsarjan kauden kehittyneimmäksi pelaajaksi. Donar Groningenissa hän pelasi myös FIBA Europe Cupissa. Helmi–maaliskuun vaihteessa 2016 hän siirtyi Suomen pääsarjaan, talousvaikeuksissa olleeseen Bisons Loimaaseen.
Franke kuului Alankomaiden miesten maajoukkueeseen vuoden 2015 EM-kilpailuissa.
Bats Global Markets

Bats Global Markets on yhdysvaltalainen, alkujaan vuonna 2005 vaihtoehtoiseksi toimijaksi Yhdysvaltain markkinoille perustettu pörssioperaattori, jonka kotipaikka on Kansasin Lenexa. Tammikuussa 2016 yritys oli osakekaupan arvolla mitattuna (Yhdysvalloissa 1 395,4 miljardia USD; lisäksi konserniin kuuluu Bats Europe 272,3 mrd. USD) maailman (toiseksi) suurin pörssioperaattori. Sen edellä oli tuolloin osakekauppojen määrässä New Yorkin pörssi (1 628,8 miljardia USD, Maailman pörssien yhteistyöjärjestö WFE:n 1/2016 tilasto).
Pääkonttorinsa Lenexan ohella Bats Global Marketsin muita toimipisteitä ovat Chicago, Lontoo (Bats Europe), New York ja Singapore.
Bats Europe

Bats Europe (aiemmalta nimeltään BATS Chi-X Europe) on eurooppalainen, Lontoosta käsin toimiva monikansallinen sijoituspalveluyritys. Kotisvuillaan Bats Europe kertoo olevansa paneurooppalainen pörssi. Yhtiö on osa Bats Global Markets -konsernia. Osakekaupan rahallisella arvolla mitattuna (pörssikaupan voluumi) Bats Europe on Maailman pörssien yhteisjärjestö WFE:n mukaan Euroopan suurin pörssioperaattori (1/2016, samoin vuosina 2014–2015).
Osakkeilla käytävän arvopaperikaupan arvolla mitattuna Bats Europe ja sen emoyhtiö Bats Global Markets toimivat maailmanlaajuisesti erittäin suurena pörssioperaattorina. Niiden yhteisen kaupankäynnin dollariarvo vastaa maailman suurimman pörssin, New Yorkin pörssin kaupankäynnin suuruutta (WFE:n tilastot, 1/2014-1/2016).
Jonna Norppa-Rahkola

Jonna Norppa-Rahkola (s. 1. helmikuuta 1975 Helsinki) on suomalainen entinen jalkapalloilija ja jääkiekkoilija, joka edusti Suomea maajoukkuetasolla molemmissa lajeissa.
Jalkapallo.
Norppa-Rahkola aloitti jalkapallon helsinkiläisessä FC Kontussa seitsemänvuotiaana ja pelasi ensimmäiset ottelunsa edustusjoukkueessa vuonna 1990. SM-sarjassa hän edusti myös Turun Pyrkivää, Puistolan Urheilijoita, Atlantista sekä FC Espoota. Suomen mestaruuden Norppa-Rahkola voitti vuonna 1993 ja Suomen Cupin vuosina 1994, 1995 ja 1996.
Suomen naisten jalkapallomaajoukkueessa Norppa-Rahkola esiintyi ensimmäisen kerran heinäkuussa 1991 Kokemäellä Kiinaa vastaan pelatussa ottelussa. Hän pelasi vuosina 1990–1995 yhteensä 17 A-maaottelua ja teki ainoan maalinsa vuonna 1994 Vantaalla EM-karsintaottelussa Tšekkiä vastaan.
Norppa-Rahkola on myöhemmin toiminut muun muassa FC Hongan B-tyttöjen valmentajana.
Jääkiekko.
Jääkiekossa Norppa-Rahkola edusti SM-sarjassa Keravan Shakersia 1993–1996 ja Espoon Bluesia 1998–2000. Hän voitti kolme Suomen mestaruutta vuosina 1994–1996 ja pelasi SM-sarjassa yhteensä 138 ottelua tehopistein 75+62=137. Hyökkääjänä pelannut Norppa-Rahkola edusti Suomen naisten jääkiekkomaajoukkuetta 26 kertaa vuosina 1995–1999 tehopistein 5+2=7. Hän oli mukana myös vuoden 1996 EM-pronssijoukkueessa.
Industrial and Commercial Bank of China

Industrial and Commercial Bank of China (ICBC; , ) on erittäin suuri, vuonna 1984 perustettu kiinalainen pankki. Yhtiömuodoltaan se on osakeyhtiö. Pankin osakkeet noteerataan Shanghain ja Hongkongin pörsseissä. Pankin kotipaikka on Peking.
Kiinan kansantasavalta on pankin suurin osakkeenomistaja, sillä esimerkiksi valtion varainhallintaan osallistuvan China Investment Corporation -konsernin (CIC) täysin omistama tytäryhtiö Central Huijin Investment Ltd omisti 35,00 prosenttia ja Kiinan valtiovarainministeriö 34,60 % pankin A-osakkeista (9/2015).
Vuoden 2015 tilaston mukaan ICBC oli markkina-arvoltaan (207,8 mrd. USD) Shanghain pörssin toiseksi arvokkain yhtiö. Maailman suurimpien yritysten Forbes Global 2000 -listan vuoden 2015 vertailussa ICBC katsottiin useilla mittareilla arvioituna maailman suurimmaksi julkisesti noteeratuksi yhtiöksi. Taseensa perusteella (3 452,02 mrd. USD) pankki luokiteltiin vuonna 2015 Kiinan ja maailman suurimmaksi julkisesti noteeratuksi pankiksi.
Maailmanlaajuisten rahoitusmarkkinoiden vakautta seuraavan Financial Stability Boardin loppuvuoden 2015 listalla pankki luetellaan yhtenä maailman 30 keskeisimmistä pankista (G-SIBs, maailmanlaajuisesti systemaattisesti tärkeät pankit).
Marsha Linehan

Marsha M. Linehan (s. 5. toukokuuta 1943, Tulsa, Oklahoma) on yhdysvaltalainen psykologi ja kirjailija. Hän on dialektisen käyttäytymisterapian kehittäjä ja toimii psykologian professorina sekä psykiatrian ja käyttäytymistieteiden dosenttina Washingtonin yliopistossa. Linehanin pääasiallinen tutkimuskohde on epävakaa persoonallisuushäiriö ja sen hoitaminen käyttäytymisterapian avulla. Hän on myös mielenterveyspotilaita auttavan The Linehan Institute -järjestön perustaja.
Linehan opiskeli Yhdysvaltain Chicagossa sijaitsevassa Loyola Universityssä, ja sai psykologia pääaineenaan alemman korkeakoulututkinnon (BSc) vuonna 1968, valmistui maisteriksi (MSc) 1970 ja edelleen psykologian tohtoriksi (PhD) vuonna 1971. Tämän jälkeen hän toimi kliinisenä post-doc. harjoittelijana New Yorkin osavaltion Buffalossa (Suicide Prevention and Crisis Service Inc.; 1971-1972) ja edelleen käyttäytymisen muokkauksen tutkijana (Behavior Modification) post-doc. fellow -asemassa New Yorkin Stony Brookin osavaltioyliopistossa (SUNY Stony Brook, 1972-1973). 
Linehan on avoimesti puhunut omista nuoruudessaan kärsimistään mielenterveysongelmista, sekä 1960-luvulla saamastaan hoidosta. Aikanaan hänet diagnosoitiin skitsofreenikoksi, mutta Linehan itse uskoo kärsivänsä epävakaasta persoonallisuudesta. Hän on kertonut menneisyytensä kokemusten vaikuttaneen uravalintaansa.
Cygnus CRS Orb-2

Cygnus CRS Orb-2 (myös Orbital Sciences CRS Flight 2) oli Orbital Sciencesin kolmas onnistunut rahtilento kansainväliselle avaruusasemalle. Cygnus-rahtikapseli laukaistiin Antares-raketilla 13. heinäkuuta 2014 kello 16.52 UTC-aikaa useiden viivästysten jälkeen, ja kapseli telakoitui avaruusasemaan kolme päivää myöhemmin. Cygnus oli runsaan kuukauden telakoituna asemaan ennen irrottamistaan 15. elokuuta 2014. Kapseli pudotettiin kiertoradalta pari päivää myöhemmin kello 13.15 UTC-aikaa, ja se paloi suunnitellusti Maan ilmakehässä. Lento kuului Nasan Commercial Resupply Services -ohjelmaan.
Lento.
Orbital Sciencesin Cygnus-kapseli laukaistiin yhtiön Antares-raketilla osana NASAn Commercial Resupply Services (CRS) -ohjelmaa. Laukaisun oli alun perin tarkoitus tapahtua 1. toukokuuta 2014, mutta sitä lykättiin ensin 6. toukokuuta. Epäonnistuneen AJ-26-moottorin kokeen vuoksi laukaisua siirtyi tapahtumaan aikaisintaan 17. kesäkuuta. Myöhemmin laukaisua lykättiin vielä tapahtumaan aikaisintaan 1. heinäkuuta, mistä se siirtyi 10. heinäkuuta. Laukaisun oli tarkoitus tapahtua ensin 11. heinäkuuta kello 17.40 UTC-aikaa, mutta laukaisua siirrettiin huonon sään takia kahdella päivällä. Raketti laukaistiin lopulta onnistuneesti 13. heinäkuuta kello 16.52 UTC-aikaa Mid-Atlantic Regional Spaceportin laukaisualustalta 0A.
Kapseli telakoitui Kansainväliseen avaruusasemaan kolme päivää myöhemmin 16. heinäkuuta. Aseman Canadarm2-robottikäsivarsi kiinnittyi kapseliin kello 10.36 UTC-aikaa, ja kapseli telakoitiin aseman Harmony-moduuliin noin kaksi tuntia myöhemmin kello 12.53 UTC. Cygnus irrotettiin asemasta 15. elokuuta 2014 kello 9.14 UTC-aikaa, oltuaan runsaan kuukauden telakoituna. Kapseli ja siihen lastatut noin 1 610 kilogrammaa jätettä paloivat kaksi päivää myöhemmin pudotessaan ilmakehään Uuden-Seelannin yllä 17. elokuuta 2014 noin kello 13.15 UTC-aikaa.
Kuorma.
Kapseli vei asemalle 1 494 kilogrammaa rahtia.
Rahtiluettelo.
Lähde:
China Life Insurance

 
China Life Insurance (中国人寿), usein muodossa China Life, on erittäin suuri, vuonna 1949 perustettu kiinalainen vakuutusyhtiö. Yhtiömuodoltaan se on osakeyhtiö. Yhtiön osakkeet noteerataan New Yorkin, Shanghain ja Hongkongin pörsseissä. Yhtiön kotipaikka on Peking.
Vuoden 2015 tilaston mukaan China Life oli markkina-arvoltaan (114,7 mrd. USD) Shanghain pörssin viidenneksi arvokkain yhtiö. Maailman suurimpien yritysten Forbes Global 2000 -listan vuoden 2015 vertailussa China Life katsottiin useilla mittareilla arvioituna maailman 37. suurimmaksi julkisesti noteeratuksi yhtiöksi.
Heikki Kyöstilä

Karl Heikki Kyöstilä (s. 19. tammikuuta 1946 Orimattila) on suomalainen yrittäjä, teollisuusneuvos ja miljardööri, joka toimii perustamansa hammaslääketieteellisiä instrumentteja valmistavan Planmeca Groupin toimitusjohtajana ja hallituksen jäsenenä. Hän sai teollisuusneuvoksen arvon 2005. Koulutukseltaan hän on merkonomi.
Ura.
Orimattilalaiseen viljelijäperheeseen syntynyt Heikki Kyöstilä kävi keskikoulun ja valmistui merkonomiksi Lahden kauppaoppilaitoksesta 1965. Hän perusti perheen jo teini-iässä ja sai armeijan jälkeen myyntiedustajan paikan helsinkiläisestä hammaslääkintäalan yrityksestä Oy Dentaldepot Ab:sta. Vuonna 1969 veljekset Heikki ja Tapio Kyöstilä rekisteröivät toiminimen Planmeca ja päättivät ryhtyä valmistamaan alan tuotteita itse. Ensimmäinen tuote, hammaslääkärin aputuoli, syntyi kulosaarelaisessa autotallissa 1971.
Planmeca Group on vuosikymmenten mittaan kasvanut yhdeksi maailman johtavista hammashoitolaitteiden valmistajista. Konsernin liikevaihto oli vuonna 2015 noin 730 miljoonaa euroa ja henkilöstömäärä lähes 2 700. Heikki Kyöstilä toimi yhtiönsä toimitusjohtajana ja hallituksen puheenjohtaja 1990-luvun lopulle saakka, kunnes siirsi puheenjohtajuuden vaimolleen Tuula Kyöstilälle vuoteen 2013 asti. Hän on yhä Planmecan hallituksen jäsen.
Kyöstilä oli vuosina 1989–1998 Teollisuuden ja Työnantajain Keskusliiton tutkimus- ja teknologiavaliokunnan jäsen. Hän on istunut myös sairaalatarvikevalmistajien järjestön SAVAn ja Yritys-Sammon hallituksissa, vakuutusyhtiö Kalevan hallintoneuvostossa sekä Nordean yrityskonttorin valvojana.
Yksityiselämä.
Kyöstilä on alusta asti ollut Planmecan pääomistaja. "Forbes"-lehti arvioi hänen omaisuutensa arvoksi noin 2,3 miljardia Yhdysvaltain dollaria marraskuussa 2025. Hän oli tuolloin "Forbesin" maailman rikkaimpien ihmisten listalla sijalla 1 717.
Heikki Kyöstilän äidinisä oli taidemaalari Carl Bengts.
Uppokiekko

Uppokiekko on veden alla pelattava joukkuepeli. Pelin tarkoituksena on tehdä enemmän maaleja kuin vastustaja. Maali tehdään lyömällä kiekko mailalla maaliin. Uppokiekko kehitettiin Englannissa 1950-luvulla. Lajin ensimmäiset maailmanmestaruuskisat järjestettiin 1980.
Historia.
Uppokiekon kehitti Alan Blake vuonna 1954 Englannissa, ja lajin nimi oli alun perin "Octopush". Tavoitteena oli keksiä urheilulaji, joka tarjoaisi laitesukelluksen harrastajille kiinnostavan ja kilpailullisen tavan pitää yllä harjoittelua myös talvikaudella. Ensimmäiset kilpailut lajia harrastavien seurojen välillä järjestettiin Englannissa talvella 1954–1955.
Laji levisi verrattain nopeasti Britanniasta Ranskaan, Etelä-Afrikkaan, Kanadaan, Yhdysvaltoihin, ja Australiaan, joissa järjestettiin omat kansalliset mestaruusturnaukset 1970-luvuilla. Myöhemmin laji on saavuttanut jonkin verran suosiota myös esimerkiksi Alankomaissa.
Vuonna 1980 järjestettiin uppokiekon ensimmäiset maailmanmestaruuskilpailut Kanadan Vancouverissa. Turnauksen voitti Alankomaiden joukkue, ja siihen osallistui joukkueita viidestä eri maasta. Nykyään maailmanmestaruuskisoihin osallistuu tyypillisesti hieman alle 20 maan joukkueet. Maailmanmestaruuskisoissa 2006 oli mukana 17 maata. Kansainväliset turnaukset järjestää urheilusukellusorganisaatio CMAS.
Säännöt.
Joukkueissa on kuusi pelaajaa ja kuusi vaihtopelaajaa. Ottelussa on kaksi 15 minuutin puoliaikaa ja kolmen minuutin tauko niiden välissä. Jos peli on tasan, pelataan kaksi viiden minuutin jatkoerää ja niiden jälkeen tarvittaessa äkkikuolemaerä.
Maalit ovat kolme metriä leveät ja 25 senttimetriä korkeat. Pelivälineenä käytettävän kiekon halkaisija on 80 millimetriä, paksuus 30 millimetriä ja paino 1,3 kilogrammaa. Puinen maila on enintään 35 senttimetriä pitkä. Pelaajilla on sukellusmaski, uimalakki, hanska, snorkkeli, räpylät ja korvasuojat.
Uppokiekko Suomessa.
Suomessa uppokiekko on pieni harrastelaji, joka on suosittua lähinnä vapaasukelluksen harrastajien keskuudessa. Monet lajin harrastajista käyttävät lajia tukemaan vapaasukellusharrastusta, eivätkä harrasta uppokiekkoa tavoitteellisesti päälajinaan. Uppokiekkoa harrastavia seuroja on Suomessa muutamia. Organisoitua seurojenvälistä kilpailutoimintaa Suomessa ei ole.
Arjun Maini

Arjun Maini (; s. 10. joulukuuta 1997 Bangalore, Intia) on intialainen rata-autoilija.
Maini toimi Formula 1 -sarjassa kilpailevan Haas-tallin kehityskuljettajana.
Ura.
Maini aloitti karting-sarjoissa vuonna 2010 sijoittuen Rotax Max Challenge India Junior -luokassa toiseksi. Vuonna 2011 hän voitti JK Tyre-FMSCI National Rotax Max Championship India Junior -luokan mestaruuden.
Vuonna 2013 Maini aloitti kilpauransa Asia Cup Series -sarjassa voittaen sarjan mestaruuden. Vuonna 2014 Maini siirtyi kilpailemaan Euroopan radoille ja ajoi BRDC Formula 4 -sarjassa. Hän saavutti neljä voittoa, yhdeksän palkintosijaa ja kuusi kilpailun nopeinta kierrosta sijoittuen sarjan loppupisteissä toiseksi. Vuonna 2015 Maini siirtyi Euroopan Formula 3 -sarjaan, jossa saavutti kauden aikana 27 pistettä sijoittuen 18:nneksi. Samana vuonna hän ajoi Toyota Racing Series -sarjassa saavuttaen kaksi voittoa, kolme paalupaikkaa ja viisi palkintosijaa sijoittuen sarjan neljänneksi.
Vuonna 2016 Maini jatkoi Euroopan F3 -sarjassa. Samana vuonna Maini siirtyi kesken kauden ajamaan GP3-sarjaan Jenzer-talliin saavuttaen 50 pistettä sijoittuen sarjan kymmenenneksi. Mainin kauden parhaaksi tulokseksi jäi Unkarin sprinttikilpailun toinen sija. Hän jatkoi kaudella 2017 Jenzerillä ja voitti kauden aikana Espanjan sprinttikilpailun.
Toukokuussa 2017 Maini alkoi toimimaan Formula 1 -talli Haasin kehityskuljettajana. Vuonna 2018 hän ajoi Formula 2:ia Tridentin autolla, jolla sijoittui kauden aikana kolme kertaa viidennelle sijalle (Azerbaidžanin ja Monacon sprinttikilpailuissa edellä ajaneet kuljettajat saivat kilpailun jälkeen rangaistuksia).
Yksityiselämä.
Maini harrastaa vapaa-ajallaan painia, pyöräilyä ja videoeditointia. Hänen lempikuljettajansa on Sebastian Vettel.
Mainin suvusta hänen pikkuveljensä Kush Maini on myös moottoriurheilija. Heidän isänsä Gautam on myös harrastanut kilpa-autoilua.
Black (vuoden 2005 elokuva)

Black on vuonna 2005 ensi-iltansa saanut intialainen hindinkielinen draamaelokuva, jonka on ohjannut Sanjay Leela Bhansali ja päärooleja näyttelevät Rani Mukerji ja Amitabh Bachchan. Elokuva kertoo kuurosokeasta tytöstä ja hänen suhteestaan opettajaansa, jolle kehittyy Alzheimerin tauti. Elokuva on saanut inspiraationsa Helen Kellerin elämästä.
"Black" sai hyvän vastaanoton kriitikoilta ja voitti lukuisia palkintoja, mukaan lukien kaksi National Film Awards -palkintoa ja ennätykselliset yksitoista Filmfare Awards -palkintoa. "Time"-lehden eurooppalainen painos valitsi sen yhdeksi vuoden 2005 parhaista elokuvista.
Musiikki.
Elokuvan musiikin on säveltänyt Monty Sharma. Monista muista Bollywood-elokuvista poiketen elokuvassa on vain yksi laulu, ”Haan Maine Chookar Dekha Hain”, jonka esittää Gayatri Iyer.
Christen C. Raunkiær

Christen Christiansen Raunkiær (1860–1938) oli tanskalainen kasvitieteilijä, joka tutki varsinkin kasvien ekologiaa ja sosiologiaa. Vuosina 1912–1923 Raunkiær oli professori Kööpenhaminassa. Hän esitti niin sanotut Raunkiærin elomuototyypit.
Raunkiærin nimeämien kasvien tieteellisen nimen perässä käytetään nimen jälkeen liitettävää auktorilyhennettä Raunk..
Kepler-78b

Kepler-78b on eksoplaneetta, jonka löytämisestä ilmoitettiin julkisesti 5. marraskuuta 2013. Se kiertää himmeää kahdennentoista magnitudin tähteä Kepler-78 noin 400 valovuoden päässä Maasta, Joutsenen tähdistön suunnalla.
Planeetta on kooltaan noin 20 prosenttia maata suurempi. Sen massa vastaa noin 1,8-1,9 Maan massaa, ja sen tiheys 5 570 kg/m3 on lähes sama kuin Maan tiheys, eli se on supermaa. Sitä luonnehdittiinkin pian löytämisen jälkeen eniten maankaltaiseksi eksoplaneetaksi. Poikkeuksellista on kuitenkin sen kiertorata, sillä se kulkee 40 kertaa lähempänä tähteä kuin Merkurius omassa aurinkokunnassamme. Nykyisten planeettojen syntyä koskevien mallien mukaan planeetan ei pitäisi olla mahdollista syntyä näin lähelle järjestelmän keskustähteä, mutta ei tiedetä mitään mekanismiakaan, joka sen sinne voisi siirtää.
Fyysiset ominaisuudet.
Kepler-78b kiertää emotähteään vain 0,01 AU:n etäisyydellä, ja sen kiertoaika on vain noin 8,5 tuntia. Planeetta onkin yksi lyhimmässä ajassa tähtensä kiertävistä ja lyhimmän kiertoradan omaavista planeetoista. Lisäksi sijainti lähellä emotähteä nostanee planeetan pintalämpötilan jopa 1 966 Kelviniin tai toisten lähteiden mukaan jopa 2 250 tai 2 330 Kelviniin, ja siksi se on kuumimpia tunnettuja eksoplaneettoja. Planeetan pinta lieneekin kokonaan sulaa laavaa, eikä siellä voi olla nestemäistä vettä eikä sitä muutenkaan pidetä elämälle soveltuvana paikkana.
Sovicille

Sovicille on kunta Italiassa Toscanan alueella olevassa Sienan maakunnassa. Se sijaitsee noin kaksitoista kilometriä Sienasta lounaaseen Montagnola Senesen alueen kukkuloilla. Kunta mainitaan ensimmäisen kerran kirjallisesti Sienan tasavallan asiakirjassa vuodelta 1004. Sovicille on vanhaa etruskien asuinaluetta, ja siellä sijaitsee Malignanon arkeologinen alue, joka on etruskien vanha hautapaikka.
Nähtävyyksiä.
Sovicillen kylissä, kuten Rosia, Torri ja Orgia, on useita kauniita keskiaikaisia kirkkoja. Alkujaan roomalaisten rakentama Ponte della Pian silta on rakennettu uudelleen keskiajalla. Tätä siltaa pitkin kulki kuvankaunis Pia de' Tolomei Dante Alighieri kirjoittaman Jumalaisen näytelmän luvussa kiirastuli.
Teodorico Pedrini

Teodorico Pedrini C.M. (德理格, "Dé Lĭgé") (30. kesäkuuta 1671 Fermo – 10. joulukuuta 1746 Peking) oli italialaissyntyinen lähetyssaarnaaja, säveltäjä, musiikinteoreetikko ja soitinrakentaja. Roomassa koulutuksensa saanut Pedrini matkusti Kiinaan, jonne hän saapui yhdeksän vuotta kestäneen matkansa päätteeksi helmikuussa 1711 ja jossa hän vietti loppuelämänsä keisarillisen hovin palveluksessa. Pekingissä hän täydensi edeltäjänsä, portugalilaisen jesuiitta Tomás Pereiran, aloittaman länsimaista musiikinteoriaa käsittelevän kirjan (律呂纂要, "LǜlǚZhèngyì-Xùbiān") vuonna 1713.
Pedrinin sävellyksistä tunnetaan ainoastaan Kiinan kansalliskirjastossa säilytettävät 12 sonaattia viululle ja continuolle op. 3 ("Sonate a violino solo col basso del Nepridi, opera terza"), joiden esikuvana on erinäisiä lainauksia myöten Arcangelo Corellin sonaattikokoelma op. 5.
Taza (intiaanipäällikkö)

Taza (noin 1843 – 1876) oli chiricahua-päällikkö.
Taza oli päällikkö Cochisen vanhin poika ja päällikkö Naichen veli. Tazasta tuli päällikkö isänsä kuoleman jälkeen vuonna 1874. Hänen johdollaan chiricahuat hyväksyivät siirron San Carlosin reservaattiin. Monet kieltäytyivät muuttamasta, mutta Taza ei elänyt niin kauan, että olisi saanut kokea sitä päättäväistä vastustusta, jota oli tapahtuva myöhemmin.
Heinäkuussa 1876 parikymmentä apassia, mukaan lukien Taza ja Eskiminzin, sekä kaksi yavapaita jättivät San Carlosin. He olivat mukana John Clumin järjestämässä kiertävässä teatteriseurueessa. Clum keksi ajatuksen intiaaniteatterista rahoittaakseen oman matkansa Ohioon, jossa hän aikoi mennä naimisiin. Ryhmän tarkoitus oli muun muassa esiintyä Philadelphiassa ja vierailla presidentin luona Washingtonissa. Clumin ryhmä oli Buffalo Billin "Wild West Show'n" edeltäjä. Clum halusi myös "antaa intiaanien nähdä Yhdysvaltojen suurenmoisuus ja vaikuttua valkoisten veljiensä edistyksestä." 
Presidentti Grantin tapaamisen jälkeen Taza sairastui keuhkokuumeeseen ja kuoli lyhyen ajan sairastettuaan. Kotiseutunsa Arizonan sijasta hänet haudattiin kongressin hautausmaalle Washingtoniin. 
Taza omasi isänsä tavoin yliluonnollista voimaa, joka kompensoi muiden silmissä hänen nuoruuttaan ja kokemuksen puutetta.
Kaitlin Sandeno

Kaitlin Shea Sandeno (s. 13. maaliskuuta 1983 Mission Viejo, Kalifornia) on yhdysvaltalainen uransa lopettanut uimari.
Sydneyn kesäolympialaisissa 2000 Sandeno saavutti pronssia 800 metrin vapaauinnissa. Fukuokan MM-kilpailuissa 2001 hän sai pronssia 800 metrin vapaauinnissa ja 200 metrin perhosuinnissa.
Ateenan kesäolympialaisissa 2004 Sandeno voitti kultaa 4 × 200 metrin vapaauintiviestissä ja saavutti hopeaa 400 metrin sekauinnissa ja pronssia 400 metrin vapaauinnissa. Indianapolisin lyhyen radan MM-kilpailuissa 2004 hän voitti neljä kultaa; 400 metrin vapaauinnissa, 200 metrin perhosuinnissa, 400 metrin sekauinnissa ja 4 × 200 metrin vapaauintiviestissä.
Montrealin MM-kilpailuissa 2005 Sandeno voitti kultaa 4×200 metrin vapaauintiviestissä ja sai pronssia 400 metrin sekauinnissa. Shanghain lyhyen radan MM-kilpailuissa 2006 hän saavutti hopeaa 200 metrin sekauinnissa ja pronssia 4×200 metrin vapaauintiviestissä.
Sandeno lopetti urheilu-uransa vuoden 2008 Yhdysvaltain olympiakarsintojen jälkeen.
Kirjolaiskurit

Kirjolaiskurit ("Notharchus") on laiskurien heimoon kuuluva tikkalintusuku. Kirjolaiskurien sukuun kuuluu BirdLife Suomen mukaan kuusi lajia.
Patrick Teagues

Patrick Teagues (s. 3. huhtikuuta 1973) on yhdysvaltalainen aktiiviuransa lopettanut koripalloilija. 
Teagues pelasi yliopistotasolla Fresno Statessa, minkä jälkeen hän pelasi muun muassa Suomen pääsarjassa Pyrbasketissa syksyn 1999, jolloin hän kirjautti 14 runkosarjaottelussa keskimäärin 15,8 pistettä ja 7,2 levypalloa.
Juutit (suku)

Juutit ("Corchorus") on malvakasveihin kuuluva kasvisuku, jossa on noin 75 lajia. Suku on aiemmin luokiteltu malvakasveihin yhdistettyyn lehmuskasvien ("Tiliaceae") heimoon. Luonnonvaraisena juutit kasvavat enimmäkseen trooppisella vyöhykkeellä.
Monia juuttilajeja viljellään kuitukasvina, muun muassa kuitujuuttia ja arabianjuuttia. Sekä intianjuuttia ("Corchorus olitorius"). Juuteista saatavasta kasvikuidusta juutista valmistetaan esimerkiksi säkkikangasta.
Trent Pulliam

Trent Pulliam (s. 13. elokuuta 1975) on yhdysvaltalainen aktiiviuransa lopettanut koripalloilija. 
Pulliam pelasi yliopistotasolla Jackson Statessa, minkä jälkeen hän pelasi muun muassa Suomen pääsarjassa Pyrbasketissa kevään 2000, jolloin hän kirjautti 15 runkosarjaottelussa keskimäärin 23,8 pistettä, 8,7 levypalloa ja 1,3 heitontorjuntaa. Pyrbasket ylsi keväällä 2000 pudotuspeleihin, joissa se hävisi heti Namika Lahdelle. Kolmessa pudotuspeliottelussa Pulliam teki keskimäärin 20,0 pistettä ja otti 10,3 levypalloa ottelua kohden.
Pulliam teki Pyrbasketin kanssa sopimuksen myös seuraavaksi kaudeksi mutta ilmoitti elokuussa 2000, ettei palaa Tampereelle. Hän pelasi muun muassa Harlem Globetrottersissa.
Charlie Puth

Charlie Otto Puth Jr. (s. 2. joulukuuta 1991 Rumson, New Jersey, Yhdysvallat) on yhdysvaltalainen laulaja. Puth aloitti musiikkiuransa YouTube-videopalvelussa, jonne hän latasi videoita itsestään laulamassa kappaleiden cover-versioita. Siellä hänet huomasi talk show -juontaja Ellen DeGeneres, joka kiinnitti hänet omaan levy-yhtiöönsä vuonna 2011. Vuonna 2015 Puth solmi levytyssopimuksen Atlantic Recordsin kanssa, jonka kautta hän julkaisi tammikuussa 2016 esikoisalbuminsa "Nine Track Mind".
Puth nousi suuren yleisön tietoisuuteen "Fast &amp; Furious 7" -elokuvan kappaleella ”See You Again”, jossa Puth esiintyy vierailevana artistina Wiz Khalifan rinnalla. Kappale tehtiin edesmenneen elokuvatähden Paul Walkerin muistolle, ja se julkaistiin singlenä 17. maaliskuuta 2015. Kappale nousi listaykköseksi Yhdysvalloissa ja useissa muissa maissa, mukaan lukien Suomessa. Myös Puthin muut singlet, esikoisalbumilta julkaistut ”Marvin Gaye” yhdessä Meghan Trainorin kanssa, ”One Call Away” sekä Selena Gomezin kanssa levytetty ”We Don't Talk Anymore” olivat listamenestyksiä.
Puthin toinen albumi "Voicenotes" julkaistiin toukokuussa 2018.
Puth kertoi olleensa ihastunut Little Mix -tähti Jade Thirlwalliin.
Puth ja Little mix teki yhdessä kappaletta Oops ja esittivät sen yhdessä X Factorissa 2016.
Thirlwall seurusteli siihen aikaan The Struts -yhtyeen Jed Elliotin kanssa. Puthille ja Thirlwalille ei sen vuoksi kehittynyt suhdetta.
Kristjan Raud

Kristjan Raud (1865–1943) oli virolainen taidemaalari. Raud oli realisti ja symbolisti.
Raud opiskeli taidetta vuosisadan vaihteen tienoilla taideakatemioissa Pietarissa, Düsseldorfissa ja Münchenissä. Sittemmin hän työskenteli opettajana Tartossa ja sitten Tallinnassa. Tämän jälkeen Raud oli kansanvalistusministeriössä aluksi ensin taide- sitten muinaismuistomuseon johtaja. Hänen 1910-luvun lopussa muiden taiteenharrastajien kanssa perustamastaan Tallinnan museosta tuli Viron taidemuseo. Hän on tunnetuin Kalevipoegin kuvittajista. Tässä työssä häneen vaikuttivat kansanomaiset puuveistokset.
Komilainen mytologia

Komilainen mytologia on Pohjois-Venäjällä asuvien komien mytologia.
Luomismyytti.
Ankan munasta syntyivät En ja Omöl, hyvän ja pahan henget vastaavasti. En otti joutsenen hahmon, Omöl uikun. Ne nousivat alkumeren pohjasta luomaan maailman.
Sielu.
Komilaisissa uskomuksissa ajateltiin ihmisen sielulla (лов, "lov") olevan kaksoiskappale (орт, "ort", tai орд, "ord"). Ort syntyy jokaisen ihmisen mukana ja antaa ennakkoaavistuksen kuolemasta joko kuolevalle henkilölle tai hänen perheenjäsenelleen.
Tuonpuoleinen.
Kuolleiden maan ajateltiin olevan pohjoisessa, vuorten, jokien ja metsien takana. Komilainen vastine tuonpuoleisen joelle (vrt. Tuonelan virta tai Styks) oli "Syr Yu" (Сыр Ю). Kuolleiden sieluille annettiin useita tapoja ylittää joki heidän syntiensä mukaan: rautasilta, hutera palkki, ohut tanko tai hämähäkin verkko. Tämän jälkeen kuolleiden piti kiivetä suuren, liukkaan vuoren huipulle. Tämä onnistui vain, jos ihminen oli elänyt hyvän elämän ja hänellä oli vahvat kynnet. Komit perinteisesti säilyttivät leikatut kyntensä, jotta heidät haudattaisiin niiden kanssa tuonpuoleista varten.
Šamaanit ja taikojat.
Komeilla oli šamaaneja ja he uskoivat taikojiin ja noitiin. Tunnetuin noita komilaisessa kansanperinteessä on Yoma (tai Yoma-Baba).
Ylva Ekblad

Ylva Solbritt Gunilla Ekblad (s. 2. helmikuuta 1961 Mustasaari) on suomalainen näyttelijä, joka on työskennellyt muun muassa Åbo Svenska Teater -teatterissa (1985–1989), Svenska Teaternissa (1989–1990) ja Wasa Teaterissa (1990–2005) sekä monissa elokuva- ja tv-rooleissa.
Hän on Stina Ekbladin sisar.
Berta Cáceres

Berta Isabel Cáceres Flores (4. maaliskuuta 1973 La Esperanza – 3. maaliskuuta 2016 La Esperanza) oli hondurasilainen kansalaisaktivisti, joka ajoi kotimaansa alkuperäiskansojen oikeuksia sekä ympäristöasioita. Lisäksi hänet tunnettiin muun muassa naisten oikeuksien puolustajana. Cáceres kuului itse lencojen alkuperäiskansaan. Vuonna 2015 Cáceres sai toiminnastaan kansainvälisen Goldman Environmental Prize -palkinnon.
Aktivismi.
Cáceres perusti opiskeluaikoinaan vuonna 1993 Consejo Cívico de Organizaciones Populares e Indígenas de Honduras (COPINH) -nimisen järjestön, jonka tehtävänä on puolustaa Hondurasin alkuperäiskansojen oikeuksia. Järjestö on vastustanut muun muassa alkuperäiskansojen asuinalueilla tehtyjä laittomia metsänhakkuita sekä paikallisten suurmaanomistajien mielivaltaa. Viime vuosina COPINH on protestoinut erityisesti Gualcarque-jokeen Länsi-Hondurasiin rakenteilla olevaa Agua Zarca -vesivoimahanketta, jonka tukijoihin kuuluu myös Suomen valtion kehitysrahoitusyhtiö Finnfund. Maailmanpankki ja kiinalainen Sinohydro ovat vetäytyneet hankkeesta, ja COPINH on pyytänyt myös Finnfundia lopettamaan sen rahoittamisen.
Kuolema.
Cáceres oli toimintansa johdosta saanut jo vuosien ajan erilaisia uhkauksia. Hänet ammuttiin kotonaan Intibucán provinssissa sijaitsevassa La Esperanzan kaupungissa aamuyöllä 3. maaliskuuta 2016. Hyökkäyksessä loukkaantui myös meksikolainen ympäristöaktivisti Gustavo Castro Soto. Hän oli ainoa todistaja. Viranomaiset alkoivat häiritä Castroa pian murhan jälkeen ja hänen maasta poistumisensa estettiin, kunnes hän pääsi kotimaahansa Amnestyn kampanjoitua sen puolesta.
Hondurasin viranomaisten mukaan murha ei liity Cáceresin toimintaan aktivistina. Muun muassa Cáceresin äiti on kuitenkin toista mieltä. Perhe vaati Cáceresin murhan selvittämiseksi kansainvälistä riippumatonta tutkintaryhmää. Suomessa vierailleen tyttären Bertha Zúñiga Cáceresin mukaan tutkinnassa on ollut paljon epäselvyyksiä, sillä rikospaikkaa on muuteltu ja murhaa tutkitaan järjestön sisäisenä intohimorikoksena.
Cáceresin murha herätti suurta huomiota eri puolilla maailmaa. Sen tuomitsivat esimerkiksi Amerikan valtioiden järjestö OAS, Yhdysvaltain Hondurasin suurlähettiläs sekä Yhdistyneiden kansakuntien ihmisoikeuskomissio. Tapaukseen ottivat kantaa myös muun muassa näyttelijä Leonardo DiCaprio sekä kanadalainen kansalaisaktivisti Naomi Klein.
2. toukokuuta poliisi pidätti neljä ihmistä epäiltynä murhasta. Joukossa on sotilas ja entinen sotilas. Yksi pidätetyistä, Sergio Rodríguez Orellana, on Suomen rahoittaman vesivoimayhtiön työntekijä, joka vastasi sosiaalisista ja ympäristöasioista.
Seuraukset.
Hollantilainen 15 miljoonaa dollaria hankkeeseen sijoittanut päärahoittaja FMO ilmoitti lopettavansa kaiken toimintansa Hondurasissa välittömästi "jatkuvien väkivaltaisuuksien" vuoksi. 5 miljoonaa sijoittanut Finnfund jäädytti rahoituksensa Agua Zarca -patohankkeelle 15. maaliskuuta 2016. Finnfundin toimitusjohtaja Jaakko Kangasniemi kommentoi, ettei usko murhan ja patohankkeen välillä olevan yhteyttä ja yhtiön uskovan, että paikalliset haluavat hankkeen toteutuvan, mutta että tilannetta on tarkasteltava uudelleen.
Cape Canaveral AFS LC-15

Cape Canaveral Air Force Station Launch Complex 15 (LC-15) oli rakettien laukaisukompleksi Cape Canaveral Space Force Stationissa Floridassa. Kompleksia käytettiin vuosina 1959–1964 Titan I- ja Titan II -rakettien laukaisuihin.
Historia.
Alustan rakennussopimus solmittiin tammikuussa 1957. Rakennustyöt valmistuivat heinäkuussa 1958 ja niihin kului 4,9 miljoonaa dollaria. Alustalle rakennettiin muiden lähialueen laukaisukompleksien tapaan betoninen suojabunkkeri, mutta muiden alustojen bunkkereista poiketen LC-15:n bunkkeri oli kaksikerroksinen. Yhdysvaltain ilmavoimat hyväksyi kompleksin käyttöön helmikuussa 1959, ja ensimmäinen laukaisu tapahtui 6. helmikuuta 1959, kun kompleksilta laukaistiin Titan I -raketti. Rakettityyppiä laukaistiin LC-15:stä kaikkiaan kymmenen viimeisen laukaisun tapahtuessa 29. syyskuuta 1960. Titan I -rakettia varten alusta ja sen apulaitteet oli suunniteltu RP-1 – nestehappi -polttoaineyhdistelmälle, kun taas Titan II käytti polttoaineenaan Aerozine 50 tunnettua hydratsiinin ja typpitetraoksidin yhdistelmää, minkä seurauksena kompleksin polttoaineinfrastruktuuriin jouduttiin tekemään muutoksia Titan II -rakettiin siirtymisen yhteydessä. Ensimmäinen Titan II -laukaisu tapahtui 7. kesäkuuta 1962. Alustalta tehtiin kaikkiaan 16 Titan II -laukaisua viimeisen tapahtuessa 9. huhtikuuta 1964. Kompleksi deaktivoitiin noin kolme vuotta myöhemmin maaliskuussa 1967, minkä jälkeen sen alustarakenteet myytiin romuksi saman vuoden kesäkuussa. Alustan betonibunkkeri purettiin marraskuun 2012 ja helmikuun 2013 välisenä aikana.
Vladimir Kramarenko

Vladimir Konstantinovitš Kramarenko (1860 Jekaterinoslavin kuvernementti – 21. heinäkuuta 1905 Viipuri) oli venäläinen santarmieverstiluutnantti, jonka työläisaktivisti Kalle Procopé murhasi Viipurissa vuonna 1905.
Ura.
Nykyisen Ukrainan alueella sijaitsevassa Jekaterinoslavin kuvernementissä aatelisperheeseen syntynyt Kramarenko kävi koulunsa Chișinăussa ja jatkoi sen jälkeen sotilasoppiin Kiovan jalkaväkikouluun, josta hän astui vakinaiseen palvelukseen vuonna 1881. Kramarenko palveli aluksi Tiraspolissa 131. jalkaväkirykmentissä, josta hänet lähetettiin vielä samana vuonna Kiovaan kadettikouluun. Valmistuttuaan vuonna 1884 Kramarenko ylennettiin 1885 luutnantiksi ja 1889 yliluutnantiksi. Santarmijoukkoihin Kramarenko siirtyi vuonna 1894, jolloin hänestä tuli Jekaterinoslavin kuvernöörin adjutantti. Vuodesta 1897 esikuntakapteeniksi ylennetty Kramarenko toimi Viipurin linnoituksen santarmikomennuskunnan päällikönä. Pyhän Annan ja Pyhän Stanislauksen ritarikuntien kunniamerkit hänelle myönnettiin helmikuussa 1905.
Kramarenko oli naimisissa kahdesti ja hänellä oli ensimmäisestä avioliitostaan kaksi poikaa.
Kuolema.
Kramarenko murhattiin Viipurissa lähellä Torkkelin- ja Maununkatujen kulmausta 21. heinäkuuta 1905 noin kolmen aikaan iltapäivällä. Sortokausien aktivistiliikkeeseen kuulunut viipurilainen maalari Kalle Procopé ampui häntä kohti useita laukauksia Browning-merkkisellä pistoolilla ja pakeni sen jälkeen kohti Punaisenlähteentoria. Vaikeasti haavoittunut Kramarenko onnistui palaamaan asuntoonsa, josta hänet pian vietiin Viipurin lääninsairaalaan. Kramarenko kuitenkin kuoli vammoihinsa vielä saman päivän aikana.
Kuulusteluissa Procopé ilmoitti toimineensa yksin ja hetken mielijohteesta, mutta myöhemmin on arveltu, että murha olisi ollut etukäteen suunniteltu ja tehty paikallisen työläisaktivistien ryhmän toimeksiannosta. Murhaajan pidätys aiheutti Viipurissa laajoja mellakoita, joita rauhoittamaan tarvittiin poliisivoimien lisäksi myös sotilaita. Procopé tuomittiin hirtettäväksi, mutta keisari Nikolai II armahti hänet ja muutti tuomion elinkautiseksi pakkotyörangaistukseksi. Procopé kuoli muutamaa vuotta myöhemmin Siperiaan karkotettuna.
Terassitalo (Helsinki)

Terassitalo on asuinkerrostalo Pikku Huopalahden asuinalueella Ruskeasuon kaupunginosassa Helsingissä. Arkkitehti Reijo Jallinojan suunnittelema rakennus valmistui vuonna 1994.
Terassitalon rakennutti Asokodit. Siinä on 15 kerrosta ja yhteensä 94 asumisoikeusasuntoa. Rakennuksen pyramidimaisen muodon takia lähes kaikissa asunnoissa on terassit.
Terassitalo on korkeana rakennuksena Pikku Huopalahden maamerkki. Huomiota herättävän talon arkkitehtuuri poikkeaa tavanomaisesta kerrostalorakentamisesta myös sisätiloissa.
Zaman

Zaman on turkkilainen sanomalehti. Sen levikki on 650 000, ja se on Turkin laajalevikkisin lehti. 
Turkin viranomaiset ottivat lehden maaliskuussa 2016 haltuunsa oikeuden päätöksellä. Lehden englanninkielisen sisarjulkaisun Today's Zaman päätoimittaja Sevgi Akarçeşme sanoi, että se "tarkoittaa käytännössä lehdistönvapauden loppua Turkissa". Haltuunoton syynä on yleisesti pidetty sitä, että maan johto pelkää lehden tukevan muslimisaarnaaja Fethullah Gülenia, joka Turkin presidentin Recep Tayyip Erdoğanin mukaan suunnittelee vallan kaappaamista Turkissa.
Lehti on arvostellut hallitusta, ja haltuunoton jälkeen toimituksen eteen kerääntyi ihmisiä osoittamaan mieltään.
Kaksi päivää haltuunoton jälkeen lehteä alkoivat tehdä uudet tekijät. Lehden uutta linjaa luonnehdittiin hallitusta tukevaksi. Osa vanhoista tekijöistä julkaisi samana päivänä uuden lehden nimeltään Yarina Bakis. Zamanin Saksan-painos aikoo jatkaa hallituksen arvostelua emolehdestä riippumattomana.
Alun perin lehti tuki islamistista Oikeus ja kehitys -puoluetta, mutta sen kriittisyys puoluetta ja sen johtajaa Erdoğania kohtaan alkoi lisääntyä, kun nämä nousivat valtaan ja muuttuivat yhä autoritatiivisemmiksi.
Historia.
Vuonna 1986 perustettu Zaman on ollut Samanyolu -nimisen mediakonsernin omistuksessa. Zaman nosti levikkiään 2000-luvun alkuvuosina palkkaamalla kolumnisteikseen oikeistointellektuelleja sekä uudistamalla lehden sisältöä ja ulkoasua. Zamanin sisällössä tärkeimmiksi aiheiksi nostettiin Turkin geopoliittinen ja strateginen merkitys sekä maan menestyminen ulko- ja turvallisuuspolitiikassaan, mitä on pidetty selkeänä tuen osoituksena hallituspuolue AKP:lle. AKP:n johtaman hallituksen painottamia aiheita neuvotteluissa EU:n kanssa olivat juuri strategia ja turvallisuus. Zamanin artikkelien aiheita vuonna 2004 on tutkittu. Tutkimuksen perusteella islamilais-konservatiivinen Zaman kannatti vahvasti AKP-puoluetta ja EU-jäsenyyttä.
Felix Passlack

Felix Passlack (s. 29. toukokuuta 1998 Bottrop) on saksalainen jalkapalloilija, joka edustaa saksalaista VfL Bochumia. Oikeajalkainen Passlack on pelipaikaltaan oikea laitahyökkääjä.
Passlack siirtyi Borussia Dortmundin juniorijoukkueeseen Rot-Weiß Oberhausenista vuonna 2012. Vuonna 2015 hän voitti Saksan lupaavimman alle 17-vuotiaan pelaajan Fritz Walter -mitalin. Dortmundin edustusjoukkueessa Bundesliigassa Passlack teki debyyttinsä maaliskuussa 2016 Darmstadtia vastaan. Hän pelasi seurassa kolmen kauden aikana 14 bundesliigaottelua. Hän pelasi kaksi ottelua Dortmundin tiellä Saksan Cupin mestariksi 2017.
Passlack pelasi lainasopimuksilla Hoffenheimissa kaksi bundesliigaottelua kaudella 2017–2018 ja Norwichissa yhden Englannin mestaruussarjaottelun seuraavalla kaudella. Fortuna Sittardissa hän pelasi 25 Eredivisien ottelua kesken jääneellä kaudella 2019–2020 ja teki niissä kaksi maalia. Kaudella 2020–2021 Passlack pelasi Dortmundissa seitsemän bundesliigaottelua ja teki maalin lokakuussa Freiburgia vastaan. Hän pelasi Dortmundin voittamassa Saksan cupissa neljännesvälieräottelun ja Mestarien liigassa viisi ottelua, joista yhden avauskokoonpanossa. Kahden seuraavan kauden aikana hän pelasi yhteensä 13 ottelua Bundesliigassa ja kolme peliä Mestarien liigassa.
Passlack siirtyi Bundesliigan Bochumiin ilmaissiirrolla kesällä 2023.
Passlack edusti Saksan alle 17-vuotiaita vuoden 2015 ikäluokan MM-kilpailuissa, joissa hän teki kaksi maalia ja toimi myös kapteenina. Samana vuonna hän oli myös voittamassa alle 17-vuotiaiden EM-hopeaa, tehden turnauksessa kolme maalia.
Saavutukset.
Maajoukkuetasolla
Seurajoukkuetasolla
Henkilökohtainen
Kaarlo Saarialho

Kaarlo Matias Saarialho, sukunimi aik. Sikiö (25. marraskuuta 1886 Impilahti – 7. toukokuuta 1976 Helsinki) oli suomalainen kouluneuvos, opettajaseminaarin johtaja, oppikirjojen laatija ja suomentaja.
Henkilöhistoria.
Saarialhon vanhemmat olivat kansakoulunopettaja Matti Sikiö ja tämän ensimmäinen puoliso Olivia Sofia Tallberg. Hän pääsi ylioppilaaksi 1905 ja valmistui filosofian kandidaatiksi ja maisteriksi 1914. Saarialho toimi Haminan suomalaisen yhteiskoulun opettajana 1913–1917, Sortavalan seminaarin lehtorina 1917–1920, Jyväskylän seminaarin lehtorina 1920–1928 ja Sortavalan seminaarin johtajana 1928–1934. Vuodesta 1934 lähtien Saarialho oli kouluneuvoksena kouluhallituksen kansanopetusosastolla. Hän jäi eläkkeelle 1951 ja toimi vielä tämän jälkeen opetusharjoittelun opettajana Helsingin opettajakorkeakoulussa. Saarialho oli lisäksi Karjalan sotilaspiirissä tietotoimiston päällikkönä ja esikuntapäällikkönä 1918. 
Saarialho oli Jyväskylän yliopistoyhdistyksen valtuuskunnan jäsenenä ja sihteerinä 1920–1928, Jyväskylän kaupunginvaltuuston jäsenenä 1926–1928 sekä valtuuston varapuheenjohtajana 1926–1927 ja puheenjohtajana 1928. Hän oli Karjalan Kansanopistoyhdistyksen johtokunnan puheenjohtaja sekä Raja-Karjalan säätiön, Rajaseutu-yhdistyksen ja Karjalan Sivistysseuran johtokunnan jäsen. 
Saarialhon puoliso oli Aino Kirsti Maria Wartiainen. Heidän pojastaan Matti Pellervo Saarialhosta (s. 1930) tuli lääkäri.